khistorydata/jeongjo-sjw-relations huggingface dataset:
정조 9년
李亨元。以漢城府言啓曰。日昨本部諸郞廳。適聞西學庫直。留接巫女於其家之機。送言于當學敎授。使之査實捉送矣。敎授曺允大爲先汰去其庫直。分付査出。而仍發嶺南試所之行。則所謂學儒。發怒於庫直之見汰。忽地捉去本府書吏。滿場捽曳。多發悖說。該郞至於控辭。聞甚怪駭故。臣欲爲査問委折。兼覈巫女之虛實。今朝又送使令。招致庫直。則隱匿不送。捉入使令。決杖五十。反疑本府書吏之發告。推捉不已。法綱所在。已爲可駭。巫女之禁。何等截嚴。而名曰儒生。斗護庫直。至於毆打持官牌之隷。況於齋日。任自用杖。事未前聞。此不嚴飭。則凡爲巫女之隱接於四學內者。將何以摘發禁戢乎。當該儒生。不可無飭。卽令成均館。査實施罰。該學書吏及庫直。亦令秋曹。照律重勘。何如。傳曰。允。近來國綱士習。雖曰無一可言者。寧有如許變怪乎。庠舍事體。無異賢關。名以儒生。接置巫女於學門之內。及其該府出差之後。乃反亂打府差。此自有設學以後。所未聞未有之擧。要之。犯禁入城。猶屬細故之細故。學敎之頹敗。胡至此極。此不但多士之羞恥。貽辱賢關。莫甚於此。予自見此草記。憂歎交中。寧欲無語。該儒生。不可不以儒生待之。卽令知館事以下。進詣泮宮。招致館學諸生。問其可勘之律以聞。學儒中首倡人外。居齋人。一倂勿限年停擧。仍令泮堂。施以儒罰。入直官員。爲先拿問嚴處。該學吏隷等。不可移法司而止。竝令嚴刑取招事。分付本府。以此草記。而本館尙無一言。大是失職。當該大司成遞差。可也。
정조 9년
刑曹啓目。幼學李昇彬原情云云。侵虐小民。私門周牢。所當照律嚴勘是白乎矣。旣有捧供以聞之命。上裁。何如。判付啓。庶民之侵凌兩班。在所當禁。而稱以兩班。武斷鄕曲。私施惡刑。侵虐至此。又欲以兩班之故。極意顧藉。則其可曰國有法乎。觀此李聖彬供招。周牢一款。不但不敢發明。以杵端納腿。仍爲結束之說。一一納招。其爲殘酷。反有重於惡刑。此而尋常看過。將使班戶。皆行捕廳之事。然則捕廳。革之無妨。卽此除良。元上言中。旣有買入斗恭家之說。眞有是也。此一款。不可不窮覈取服是去乙。卿曹推問時。何不盤詰乎。聖彬身乙。更良加刑。其矣私施惡刑委折。及買入逆家情節。箇箇各別拷察。如或直招。不待準次。卽爲停刑。修啓目以聞爲旀。逆家何限。而如恭賊之家。甘心買入。其心所在。極爲凶獰。況於三月分移接云爾。則恭賊鞫獄方張之時也。尤豈不陰慘乎。右項諸條。無非法官等閑看過處。卿等知悉爲旀。所謂同惡是在。李重澤重赫等段置。一倂捉來。一體嚴刑取招爲旀。所謂都掌及聖彬等奴屬等乙良。分付捕廳。卽爲捉來。嚴加懲治。使小民。知有捕廳之常刑爲良如敎。
정조 9년
兵曹啓目粘。定平前縣監宋益休。軍器修改實蹟。與帥臣狀啓。無所相左。道啓旣云守令之職內事。而修改數爻。不爲開錄。帥臣所論賞典一款。置之。何如。判付啓。帥臣狀辭。旣如此。可知其實蹟果然。依例加資爲良如敎。
정조 9년
以慶尙監司鄭昌順狀啓。七月令藥材中。山藥節序差卑。限內不得封進。惶恐待罪事。傳于李亨元曰。勿待罪事。回諭。
정조 9년
判中樞府事徐命善箚曰。伏以。臣近當換節之交。脫着失宜。數日以來。感氣頗苦。而猶不至委頓床玆。忽自昨晩。頑痰挾食。轉成關格。胸膈中痞。吐瀉迭作。見方雜試湯灸。冀或通利。氣不敵病。藥不效靈。一味叫痛。凜然有頃刻難保之慮。當此移次淸齋之時。職在藥院。所當依例直宿。而目下症形。萬無束帶趨造之望。有臣如此。生不如死。玆敢倩人構箚。疾聲仰籲。伏乞俯賜鑑諒。亟遞臣內局提擧。俾得以備員省記。仍治臣偃便之罪。以警言具僚。不勝幸甚。取進止。答曰。省箚具悉卿懇。愼節奉慮無已。明日齋宿。雖未參班。何必以此過引。見今朝晝異候。將攝易致失宜。卿須安心勿辭。益加愼護。仍傳曰。此批答。遣史官。傳諭于徐判府事。遣御醫看病。
정조 9년
乙巳八月十三日辰時。上御誠正閣。同副承旨入侍時。同副承旨金夢華。假注書洪義浩。記注官承膺祚。記事官金鳳顯。以次進伏訖。上命右副承旨。都承旨入侍。膺祚承命出傳。都承旨沈豐之。右副承旨柳焵進伏。上曰。留待守令邊將入侍。賤臣承命出。與安城郡守李天穆。珍島郡守曺翰振。禮山縣監申史源。高嶺僉使李邦祚。草芝僉使白兌起。彌串僉使徐敬默。宣沙浦僉使金夢臣。植松萬戶李聖集等偕入進伏。上曰。守令以次進前。安城郡守李天穆進前。奏職姓名。上曰。爾須下去善爲之。仍命退。珍島郡守曺翰振進前。奏職姓名。上曰。爾是初倅乎。翰振對曰。然矣。上命誦七事。翰振誦奏訖。上曰。珍島。乃是弊邑。前倅亦頗善治。爾亦善爲之。毋負副擬差送之意。可也。仍命退。禮山縣監申史源進前。奏職姓名。上曰。爾亦初倅乎。史源對曰。然矣。上曰。頃於尼城首擬而越點矣。在汝善爲之矣。汝曾以節製。被抄入侍乎。史源對曰。然矣。上曰。汝之能文。固已聞知。而汝以金吾郞。押去沈頤之時。聞甚奉法誠勤可嘉。推是以往。則爲官必善奉公。今番點下於副擬者。良以此也。仍命宣諭。豐之讀傳宣諭及別諭訖命守令先退。高嶺僉使李邦祚等五人。以次各奏職姓名訖。命退。上曰。明日齋宿時。別雲劍侍衛單子。催促以入。可也。賤臣承命出。以未及修正回奏。上命書公事判付訖。命退。承史以次退出。
정조 9년
乙巳八月十三日辰時。上御重熙堂。左副承旨入侍時。左副承旨李祖承。假注書李德鉉。記事官李崑秀尹行任。檢校直閣鄭東浚。以次進伏訖。上命書傳敎曰。再明日眞殿行祭時。齋宿處所。依近年例爲之。命退。承史以次退出。
정조 9년
乙巳八月十三日未時。上御重熙堂。禮房承旨入侍時。左副承旨李祖承。假注書李德鉉。記事官金鳳顯尹行任。以次進伏訖。上命讀公事訖。命退。承史以次退出。
정조 9년
行都承旨尹蓍東齋宿。左承旨李亨元齋宿。右承旨徐鼎修齋直。左副承旨李祖承齋直。右副承旨柳焵齋宿。同副承旨金夢華齋宿。注書金孝建齋宿一員未差。假注書李德鉉齋直。事變假注書鄭冣行仕。
정조 9년
大駕詣摛文院齋宿後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 9년
傳于李亨元曰。吏曹參判前望單子入之。
정조 9년
傳于李亨元曰。都承旨前望單子入之。
정조 9년
都承旨前望單子入之。金尙集落點。
정조 9년
都承旨前望單子入之。尹蓍東落點。
정조 9년
徐鼎修啓曰。今日齋宿。承旨不可不備員。而右副承旨曺遠振在外。合有變通之道。何以爲之。敢稟。傳曰。許遞。政官牌招開政。
정조 9년
有政。吏批。判書鄭尙淳疏批未下。參判沈豐之進。參議黃昇源進。行都承旨尹蓍東進。以徐鼎修爲承旨。李度默爲兵曹參判。金東穆爲相禮。李亨達爲禮曹佐郞。尹昌胤爲司䆃僉正。李義綱爲司饔主簿。李敬養爲漢城左尹。兼春秋單趙夢鶠。金尙集爲刑曹參判。李迪爲慶源府使。李身敬爲南海縣監。
정조 9년
兵批。判書趙時俊侍衛進。參判李度默入直進。參議柳誼病。參知李夔病。左副承旨李祖承進。副司直單金尙集曺遠振。
정조 9년
刑曹參議前望單子入之。鄭趾煥落點。
정조 9년
漢城右尹前望單子入之。魚錫定落點。
정조 9년
李亨元。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
李亨元。以吏曹言啓曰。今此宗廟永禧殿景慕宮及各陵園。秋夕祭獻官。以從二品正三品塡差。而老病公故外。實無推移分排之路。不得已以刑官通融塡差之意。敢啓。傳曰。知道。
정조 9년
李亨元。以訓鍊都監言啓曰。本局從事官四員內。曺允大。以京試官在外。具膺李奎亮金師柱。俱爲差祭。今日本局省記。無以推移。依例以把摠代直之意。敢啓。傳曰。知道。
정조 9년
乙巳八月十四日辰時。上詣摛文院。齋宿入侍時。左承旨李亨元。右承旨李祖承。左副承旨柳焵。同副承旨金夢華。假注書李德鉉。記注官金健修。記事官金鳳顯。檢校直閣鄭東俊。檢校待敎尹行任。以次侍立訖。上具翼善冠衮龍袍。乘輿出協陽門。由肅章門。詣摛文院。命書傳敎曰。都承旨前望單子入之。入之。金尙集落點。仍命書榻敎曰。都承旨牌招。又命書傳敎曰。承旨分詣受香所。奉審摘奸以來。命兵曹判書入侍。賤臣承命出。與兵曹判書趙時俊。偕入進伏訖。時俊曰。科場之淆雜。莫甚於監試。而今番隨從申禁之後。常賤則易於現捉。雖不敢恣意入場。至於閑良輩。將隨儒生。無難冒入之說。已多傳播。如此則入門之時。蹂躪之患。坐場後。雜亂之弊。必倍於前。烏在其禁隨從之朝令乎。且旣業弓馬則非爲自已呈券。而欲從人冒赴。徒致惹鬧者。尤可駭也。各別嚴禁。斷不可已。預先申令。使京兆五部。布諭坊曲。毋至冒禁抵罪之地。而若是之後。或有犯者。別施重律。以淸科場。何如。上曰。依爲之。出擧條時俊曰。雲觀時無領事故。敢此仰達矣。昨年秋。以寧越胎室加封事。因大臣筵奏。有更觀明年年事擧行之下敎。而今則嶺西年事登稔。至於本邑。可謂屢熟。莫重胎室之役。不可一向遲延。分付該曹。使之按例擧行。何如。上曰。待下敎爲之。可也。出擧條時俊曰。習操巡點竝停之時。官門聚點一款。例自諸道。報備局受題。以爲行不行之道。而近年以來。或有筵稟分付之事矣。今番則何以爲之乎。敢此仰達矣。上曰。一體停止。可也。出擧條命書傳敎曰。都承旨許遞。前望單子入之。入之。尹蓍東徐鼎修落點。仍命書榻敎曰。新除授承旨牌招察任。又命書傳敎曰。在外亞尹及刑曹堂上許遞。前望單子入之。又命書榻敎曰。南海縣監。今日政各別擇差。翌曉。自摛文院。詣眞殿行祀訖。仍還內。諸臣以次退出。
정조 9년
行都承旨尹蓍東坐。行左承旨李秉模傳旨未下。右承旨徐鼎修坐。左副承旨李祖承坐直。右副承旨柳焵坐。同副承旨金夢華坐直。注書金孝建仕一員未差。假注書李德鉉仕直。事變假注書鄭冣行仕。
정조 9년
尹蓍東啓曰。明日大駕詣永禧殿入齋室後。王大妃殿。惠慶宮問安。何承旨進去乎。敢稟。傳曰。同副承旨進去。
정조 9년
傳于尹蓍東曰。都承旨馳詣受香所。奉審摘奸以來。
정조 9년
傳于金夢華曰。承旨與戶曹堂郞入侍。
정조 9년
傳于李祖承曰。明日出宮門路。以協陽門爲之。
정조 9년
傳于尹蓍東曰。左承旨聞有實恙。許遞。前望單子入之。待下批。牌招察任。
정조 9년
有政。吏批。判書鄭尙淳疏批未下。參判沈豐之差祭。參議黃昇源進。左副承旨李祖承進。吏批啓曰。判書鄭尙淳疏批未下。參判沈豐之差祭。小臣獨政未安。何以爲之。敢稟。傳曰。只出緊任。以申益彬爲漢城左尹。李鎭恒爲同義禁。徐鼎修爲禮曹參議。金啓洛爲洪忠左道京試官。兼持平單金啓洛。
정조 9년
兵批。判書趙時俊病。參判李度默病。參議柳誼入直進。參知李夔病。同副承旨金夢華進。副司直單李敬養李致中金頤柱李亨元閔台爀。
정조 9년
以白川幼學安上言。傳于金夢華曰。此與尋常溢美之辭。有間。待新道伯下去。詳探實蹟狀聞事。分付。
정조 9년
以結城居幼學崔興大上言。傳于金夢華曰。誠如所訴。殊極可該。卿其親執嚴査狀聞事。下諭于洪忠監司。本上言。一體下送。
정조 9년
以海州居幼學趙光德上言。傳于金夢華曰。誠如所訴。朝令之下。違拒之狀。萬萬無嚴。卿其親執詳査決處後。形止狀聞事。下諭于京畿監司。元上言下送。
정조 9년
以東部馬場里居民等上言。傳于金夢華曰。今日駕過本里。豈可無別般慰恤之擧。況私門之周牢法禁何如則稱以兩班。焉敢如是行惡。其他侵虐情狀。誠如所訴。所謂李哥諸漢。無非亂民。不可不嚴覈重治。令該曹。同首犯人。捉來嚴刑。取招以聞。今番本里民人。亦有自願赴役者。尤豈可不拔例撫恤乎。此意。一體知悉。
정조 9년
以金海居閑良李萬權上言。傳于金夢華曰。有司堂上詳考決處。俾無更訴之弊。
정조 9년
以陜川良人林聖貴上言。傳于金夢華曰。詳考決給。俾無更訴之弊事。分付。
정조 9년
以晉州居張召史上言。傳于金夢華曰。誠如所訴。不可不査處。令該曹。枚擧上言。分付道伯。俾卽如律決處。
정조 9년
以帽子廛市民李福文等上言。傳于金夢華曰。稔知痼弊。不必回啓。令貢市堂上。另思矯弊之方。後日登對時稟處。
정조 9년
以昌寧居童蒙河應福上言。傳于金夢華曰。不必回啓。兵判知悉。申飭該邑。俾無更訴之弊。
정조 9년
以廣州閑良吳遇泰上言。傳于金夢華曰。單付同樞之請。雖極猥濫。回榜之人。豈無別般優老之擧。如空闕衛將等窠。一番爲之。亦何妨也。卿其從便區處。
정조 9년
以禮山居良人宋今石上言。傳于金夢華曰。有司堂上。詳考決給。俾無更訴之弊。
정조 9년
傳于金夢華曰。觀此疏辭。事甚訝惑。閔昌爀退却疏入之。
정조 9년
李祖承。以禮曹言啓曰。因豐德忠義衛李㙉爲其五代祖德原君李有中。移宗奉祀事上言。議大臣後稟處事。覆啓蒙允矣。議于大臣。則議政府左議政臣洪樂性。病不獻議。領中樞府事臣金尙喆。病不獻議。領敦寧府事臣鄭存謙。以爲。勳臣不祧之祀。固宜繼絶。而移宗奉祀。事係變禮。不可以其上言。遽令許施。使勳府。考其世派。行關本道。知委該邑。査問其門長及宗人等處。詳知其無昭穆可繼的實後。令該曹稟處。恐似合宜。伏惟上裁云。判中樞府事臣徐命善。以爲。勳臣之絶祀者。自朝家。許令立后。已例斑斑。而但未知上言中所請之人。世派果可相當否。此則恐不可不更令該曹。査問其門長而處之。伏惟上裁云。判中樞府事臣李徽之。以爲。勳臣嫡妾俱無子。則在朝家繼絶之道。依其諸族之言。以後孫可合者。奉祀有例矣。使勳府詳問後處之。恐合事宜。而莫重典禮。不敢輕議。伏惟上裁云。判中樞府事臣李福源。以爲。繼絶雖是美典。移宗實係變禮。不可以勳家之當恤。已例之有據。遽然許施。令勳府詳考世派。禮曹更問門長後稟處爲宜。伏惟上裁云。判中樞府事臣金熤。以爲。勳臣之許以不祧者。蓋爲其不絶祀之意也。若其宗緖見絶。承祀無人。則勿論支嫡。擇立其后。俾主其祀。是爲繼絶之義。恐不必以移宗爲拘。但宗派無人。則求諸其次宗。次宗又無人。則求諸其次宗之次。然後庶可使世派不混。禮意不紊。更令該曹。査問其門長而處之。似合事宜。伏惟上裁云。大臣之議如此。上裁。何如。傳曰。依議施行。
정조 9년
金夢華。以兵曹言啓曰。依下敎。司憲府書吏金永澤等處。以閔昌爀旣非時臺。則自憲府。呈納上疏。抑何故也。寫疏爲誰。呈疏爲誰之意。査問則所告內。閔昌爀稱以前行臺諫。恐喝呈疏。故書吏金永澤果爲來納政院。至於寫疏之人。則自本家爲之。不知其爲誰云矣。敢啓。傳曰。知道。
정조 9년
李祖承。以兵曹言啓曰。依下敎。侍衛禁軍及壯勇衛武藝別監內吹等處。設粥以饋之意。敢啓。傳曰。知道。
정조 9년
李祖承。以訓鍊都監言啓曰。依下敎。挾輦軍兼內吹及別技軍等處。設粥分饋之意。敢啓。傳曰。知道。
정조 9년
李祖承。以禁衛營言啓曰。依下敎。本營槍劍軍等處。設粥分饋之意。敢啓。傳曰。知道。
정조 9년
金夢華。以成均館官員。以知館事同知館事行大司成意啓曰。因漢城府草記傳曰。近來國綱士習。雖曰無一可言者。寧有如許變怪乎。庠舍事體。無異賢關。名以儒生。接置巫女於學門之內。及其該府出差之後。乃反亂打府差。此自有設學以後。所未聞未有之擧。巫女之犯禁入城。猶屬細故之細故。學敎之頹敗。乃至此極。不但多士之羞恥。貽辱賢關。莫甚於此。予自見此草記。憂歎交中。寧欲無語。該儒生不可以儒生待之。卽令知館事以下。進詣泮宮。招致館學儒生。問其可勘之律以聞。學儒中首倡人外。居齋人。一竝勿限年停擧。仍令泮堂。施以儒罰事。命下矣。臣等依下敎。馳詣泮宮。招致館學儒生等。以聖敎內辭意。詳細宣布。仍問其可勘之律。則諸生等以爲。巫女之禁。關係至重。城闉之內。雖尋常閭巷之家。其所留接。罪不容貸。況學門之內。庫直之家。有此容接巫女之擧者。固已萬萬驚心。而身爲居齋儒生。不但不能禁戢。及夫該府。欲査虛實。發牌推捉。則乃反斗護庫直。捽曳府吏。杖打差隷。此實前所未有之變怪。章甫之羞恥。國綱之壞損。無復餘地。此等之類。有不可以儒生論。律名則雖不敢指的。而施以儒罰。非所可論。繩之國法。有不容已云矣。巫女之不得出入於城闉。關係何如。法禁。何如。一有容接。孰不驚心。而今此學齋生前後擧措。實是前所未有之變怪。揆以法綱。合施重律。而多士之論又如此。當該首倡人。所當移送法司。照法嚴勘。而旣有問其可勘之律以聞之命。恭竢處分。居齋生中丁載孝。旣以首倡現告一人。受由未出代。其餘三人朴師善李顯慶李昌臣。依下敎。勿限年停擧。仍施永削付黃之罰。鳴鼓出齋之意。敢啓。傳曰。知道。
정조 9년
李祖承。以左邊捕盜廳言啓曰。刑曹啓目判下內。所謂都掌及聖彬等奴屬乙良。分付捕廳。卽爲捉來。嚴加懲治。使小民。知有捕廳之常刑事。命下矣。李重爀奴婢間。元無一口。故不得捉來。李重澤奴貴男。李聖彬婢德伊夫億伊。都掌徐春芳等捉來。入處恭賊家之委折。先爲嚴覈於聖彬之婢則德伊夫億伊等所招。以爲家舍買賣。未知的在於何間。而聖彬之妻。今年二月晦間。自廣州上來。則恭賊之家屬。尙在其家。故姑爲入接於廊底。過十許日後。聖彬之母。又爲來到。三月十五日。竝入內舍。而恭賊家眷。伊日移去于別營近處。且聖彬與恭賊。素相親熟。情誼甚密。年前恒居京中時。必多有往來恭賊家之事。而以女婢之致。不能隨往目擊云云。私施惡刑之由。亦爲盤問。則兩婢招內。以隣居民人金重仁之族屬。患癘者。不卽出幕。故聖彬指揮都掌。結縛重仁。以杵木。自後而橫納兩腿之間。又以水灌於頭上。使之跪坐者。殆過食頃云云。春芳之供。與兩婢之招。箇箇相符。貴男則亦以爲。當日聖彬。使春芳。結縛重仁後。納杵腿間。灌水頭部之狀。果爲丁寧云矣。托以買舍。與劇逆家眷。同處一室者。究厥心腸。萬萬凶慘。擅行惡刑。猶屬餘事。而春芳則身爲都掌。聽人使喚。出力助虐之罪。與聖彬無間。爲先嚴棍三十度。貴男嚴棍二十五度。德伊夫億伊。特以女婢之故。各嚴杖五十度後。竝爲嚴囚之意。敢啓。傳曰。知道。各人等。不過聽其指使保放。待結末勘放。此草記謄送刑曹。以爲添問目取招之地。可也。
정조 9년
大司諫朴天行。掌令朴長卨。持平李羽晉。獻納宋銓。正言鄭致淳柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯來。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
持平李羽晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪知島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫期於得情。請尹得孚。設鞫得情。請金斗默抄選之望。亟施刊改之典。措辭現上新除授執義朴聖泰。時在洪忠道定山地。持平李永穆。時在京畿坡州地。請竝斯速乘馹上來事下諭。答府曰。不允。第九件事。亟停勿煩。下諭事依啓。
정조 9년
正言柳畊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。措辭現上答院曰。不允。第十四件事。第十五件事。亟停勿煩。
정조 9년
答左承旨李秉模疏曰。省疏具悉。己亥事。詳在俄下傳敎。附陳事。白白無瑕。人孰不諒。勿辭行公。
정조 9년
乙巳八月十五日辰時。上御靑陽門。承旨入侍時。行都承旨尹蓍東。左副承旨李祖承。右副承旨柳焵。記事官金孝建金鳳顯尹行任。行戶曹判書趙㻐。戶曹正郞洪元燮。以次侍立。上曰。宮墻修築工匠及募軍等。戶曹郞廳率領來待。元燮率役軍待令。上曰。都數爲幾何。㻐曰。募軍合爲三百八十名矣。上曰。今日適當令節。汝輩勞苦可悶。故特賜酒肉。以爲勞問之意。分付工匠募軍等處。炯承命呼諭。工匠等。傴僂聽命。仍賜酒肉訖。從延生門還入。諸臣退出。
정조 9년
乙巳八月十五日酉時。上御重熙堂。坐直承旨入侍時。左副承旨李祖承。假注書李德鉉。記注官金健修。記事官尹行任。以次進伏訖。上命書傳敎曰。在外刑曹參議許遞。前望單子入之。賤臣承命出。持入進伏訖。上曰。閔昌爀退却疏。朝已令政院。催促還入。而尙不入呈。事極駭然。注書出去。更令兵曹。各別催促。斯速持入。可也。賤臣承命出。屢次催促。持入進伏訖。命書傳敎曰。閔昌爀事。蔽一言曰。其漸不可長也。早不遏萌。任其燎原。則將使向來居銓之臣。難乎免於蜮孥之潛射。然惟予在。寧有是也。大抵昌爀此擧。卽反噬之最毒手。人之無恥。胡至此甚。此宰臣。當丙申初服。以銓郞。挺身激揚。積被睢盱。坐是而受人誣衊。在宰臣。誠榮且耀矣。至若己亥事。原其情。恐與李普行輩。同歸駭穽故。爲此脫避之計職不過錯料也。在其時朝象頓變。人莫不瞠惑。似此一着差了。讀書諸人。猶皆不免。此無他。樞機至嚴秘。轉旋在俄忽。如一重臣之密暱有樹立者。自西藩歸。有頃始覺。得至翌春。乃抗箚論列。況此宰臣之資稍淺跡稍疎。不及重臣幾級者乎。到今打起過劫之燃。追說經年之夢者。是必出於嫁禍嚮用人之計。渠輩向今日朝廷。尙敢嘗試乃爾乎。不待前疏承批。忽以前銜投疏。視本事猶屬薄物細故。如不洞示好惡從此世道人心。無可底定之時。豈直爲一宰臣地也。投疏人閔昌爀。先施削版之典。又命書傳敎曰。今聞前式年。爲本道試官云。今又往赴。殆近非此莫可。國體所在。苟艱甚矣。呈狀乞遞。處義固然。銓曹之不爲草記。可謂無所據。洪忠道京試官李太亨。減下。政官牌招開政差出。待下批。仍令明日辭朝。又命書傳敎曰。左承旨批下。更卽牌招。申飭肅命。仍命退。承史以次退出。
정조 9년
行都承旨李敬養坐直。左承旨趙鼎鎭坐。右承旨徐鼎修坐。左副承旨李祖承坐。右副承旨柳焵坐。同副承旨金夢華坐直。注書金孝建仕一員未差。假注書李德鉉仕直。事變假注書鄭冣行仕。
정조 9년
大駕詣永禧殿入齋室後。奎章閣政院玉堂藥房口傳問安。答曰。知道。
정조 9년
李敬養啓曰。左承旨李秉模。今日不爲仕進。卽爲牌招。何如。傳曰。允。
정조 9년
吏曹口傳政事。以尹蓍東爲奉常提調。
정조 9년
以文臣製述取稟。傳于徐鼎修曰。以十九日爲之。
정조 9년
李祖承啓曰。守禦使鄭尙淳。時無職名。令該曹口傳付軍職。何如。傳曰。允。
정조 9년
傳于李敬養曰。承旨入侍。
정조 9년
兵曹口傳政事。副司直單鄭尙淳。
정조 9년
刑曹判書參議前望單子入之。判書李在簡落點。參議徐龍輔落點。
정조 9년
假注書金孝建。代以李敬五爲假注書。
정조 9년
有政。吏批。判書鄭尙淳疏批未下。參判沈豐之牌不進。參議黃昇源進。行都承旨李敬養進。啓曰。判書鄭尙淳疏批未下。參判沈豐之牌不進。小臣獨政未安。何以爲之。敢稟。傳曰。只出緊任。以洪明浩爲禮曹參議。尹蓍東爲刑曹參判。徐浩修爲吏曹判書。
정조 9년
兵批。判書趙時俊進。參判李度默病。參議柳誼病。參知李夔入直進。同副承旨金夢華進。以邊得讓爲同知。吳應常爲宣傳官。田翊顯爲黃海水使。尹範行爲洪忠兵虞候。副護軍單宋益休。副司直單李秉模。
정조 9년
都承旨前望單子入之。李敬養落點。
정조 9년
備邊司。以李義寬爲廣州府尹。
정조 9년
李敬養。以禮曹言啓曰。因南部故學生李膺模妻金氏。駕前擊錚原情判付內。有司存焉。自朝家。不必處分。而俄於輦路。目擊其鳴錚之狀。以士族婦女。如是冒昧呼籲。可知情事之切惻兺除良。李殷模之旣諾旋違。大失敦睦之誼。依所訴。殷模子。特許立後。仍令該曹。今日內立案成給後。草記事。命下矣。謹依判付內辭意。以李殷模第三子甲祥。爲李膺模繼後。立案成給之意。敢啓。傳曰。知道。
정조 9년
李祖承。以左邊捕盜廳言啓曰。依下敎。罪人李聖彬等奴屬懲治草記辭緣。謄送刑曹。罪人奴貴男婢德伊婢夫億伊徐春芳等。可信人處保放之意。敢啓。傳曰。知道。
정조 9년
左議政洪樂性箚曰。伏以。祗謁南殿。親董事役。聖孝彌篤。靡不用極。區區頌忭之忱。曷容形喩第臣。支離一疾。蘇健無期。脚力最弱。行步極艱。房闥之間。尙難蠢動。見今鑾駕。儼過咫尺之地。而亦不能趨伏路左。祗贍羽旄。粗伸逖違戀結之私。伏枕惶隕。益切悵慕飛越之情。顧臣前後逋慢之罪。不可以尋常闕禮而論。伏乞聖明。亟降威罰。鐫削臣職。以肅朝綱。以安賤分。不勝大願。取進止。答曰。省箚具悉卿懇。未參何傷卿須安心。益加愼攝。仍傳曰。此批答。遣史官。傳諭于左議政。
정조 9년
判中樞府事李徽之箚曰。伏以。展拜南宮。誠禮克伸。大小臣僚。莫不奔走陪從。臣猥忝三事。宜先庶官。而第念近來。衰朽益甚。百病交侵。自四五日來。兩眼胞。忽然浮高。紅暈肆毒。搔癢之症。最難堪忍。晝夜熏洗。藥湯終末見效。此是風熱。挾感肆行。此際苟失其調攝之方。則其勢必有添重難治之慮故。未免闕禮之罪。跡涉慢蹇。置身無地。玆敢略入短箚。仰煩天聰。伏乞聖明。亟降嚴命。卽治臣罪。以勵群工焉。取進止。答曰。省箚具悉卿懇。未參何傷。卿須安心。益加愼攝。仍傳曰。此批答遣史官。傳諭于李判府事。
정조 9년
吏曹判書鄭尙淳疏曰。伏以。臣於本兼諸職。病難堪任之狀。已悉於前後辭疏。伏想聖明。亦必俯燭矣。至於再給不請之暇。曲加格外之恩。一味羈縻。姑靳鐫褫。臣誠感惶。莫知措躬之所。苟使臣病足以勉强。力足以趨走。則旣無情勢之可引。又是年前之宿趼。叨恩至此。何苦而必遞爲哉。區區賤疾。屢瀆崇聽。今不敢更陳症形。以重煩溷之罪。而若其必不可强。同朝之所共見諒。況今聖念。方勤於爲政喉司日請於牌召。而負瘝曠之譏。積違傲之辜。上貽重宸酬應之苦。下有僚堂獨賢之歎。徒使銓注長席。戎垣重務。作一養疴之坊。病裏悚蹙。姑捨勿論。其於國體朝綱。何哉。一日不遞。有一日之罪。二日不遞。增二日之罪。身欲進而實無其勢。官欲卸而又無其期。臣之情地。到此而亦可謂窮且隘矣。玆敢冒死呼籲。悉暴衷懇。伏乞聖慈。俯垂矜察。亟賜遞改。毋使國事僨誤。重任曠癈。俾得以安意調治。以卒生成之澤焉。答曰。省疏具悉。病旣難强云。本職。今姑許遞。
정조 9년
乙巳八月十六日卯時。上詣永禧殿。展拜入侍時。行都承旨尹蓍東。右承旨徐鼎修。左副承旨李祖承。右副承旨柳焵。同副承旨金夢華。記事官金孝建。假注書李德鉉。記注官金健修。記事官金鳳顯。提學吳載純。檢校直閣鄭東俊。檢校待敎尹行任。以次侍立訖。上具翼善冠衮龍袍。乘輿出協陽門。至降輿所。左通禮跪啓請降輿乘輦。上降輿乘輦。由敦化門。詣永禧殿。駕至鍾樓。以行左承旨李秉模牌不進推考傳旨。命書傳敎曰。更爲牌招。又以行左承旨李秉模。再牌不進。推考傳旨。命書傳敎曰。更爲牌招。又以行左承旨李秉模。三牌不進。推考傳旨。命書傳敎曰。更爲牌招。大駕至永禧殿大門外。左通禮跪。啓請降輦乘輿。上降輦乘輿。左右通禮前導。由東門以入。至降輿所。左通禮跪。啓請降輿。上降輿。入大次。命右承旨入侍。鼎修承命進伏訖。命書榻敎曰。左承旨許遞。前望單子入之。待下批牌招。又命書榻敎曰。在外奉常提調許遞。其代。令該曹口傳差出。上曰。政官牌招開政。出榻敎展謁時至。左通禮跪啓請外辦。上改具冕服以出。左通禮跪。啓請執圭。上執圭。左右通禮前導。詣展謁版位西向立。左通禮跪。啓請鞠躬四拜興平身。上鞠躬四拜興平身。宗親文武百官同。左右通禮導上。陞自東階。詣第一室奉審。次詣各室奉審訖。左右通禮。導上。降自東階。上詣後簷雨漏處。命召宗廟事知守僕敎曰。雨漏若在殿廟道里外。則不爲移安。有陞匠修改之例乎。對曰。雖在道里之外。係是殿上故。不爲移安。則例不得陞匠修改矣。上命戶判入侍。賤臣承命出。與趙㻐偕入進伏訖。上曰。俄聞守僕之言。不爲移安。則勢不得陞匠修改。不得不移安修改。而今則不但事在倉卒。諸執事皆不得淸齋。修改之遲滯。雖萬萬不安。而勢將姑待日後矣。㻐曰。聖敎誠然矣。上入小次。還宮時至。左通禮跪啓請外辦。上改具翼善冠衮龍袍以出。左通禮跪啓請乘輿。上乘輿。左右通禮前導至降輿所。左通禮跪。啓請降輿乘輦。上降輿乘輦。由協陽門還內。諸臣以次退出。
정조 9년
乙巳八月十六日午時。上御重熙堂。承旨入侍時。右承旨趙興鎭。記事官金孝建金鳳顯李崑秀。以次進伏訖。上曰。海西水災。實爲關心矣。興鎭曰。聞已判歉矣。命書傳敎曰。昨日旣非齋日。則諸堂之無端稱病。稽忽甚矣。刑曹行公堂上遞差。判書前望單子入之。待下批。與未肅拜參議。牌招開坐。參判待下批。一體牌招參坐。又命書傳敎曰。都承旨許遞。前單子入之。以專經文臣武臣殿講退行日字。取稟。命書傳敎曰。文臣則製述相値。今番則置之。武臣則以朔試射例代行。日字以十九日爲之。以儒生殿講退行。取稟。命書傳敎曰。監試初試隔日。今番則殿講置之。命出。承史以次退出。
정조 9년
行都承旨李敬養坐。左承旨趙鼎鎭坐。右承旨徐鼎修坐直。左副承旨李祖承坐。右副承旨柳焵坐。同副承旨金夢華坐直。注書金孝建病一員未差。假注書柳光億仕李德鉉仕直。事變假注書鄭冣行仕。
정조 9년
李敬養啓曰。右副承旨柳焵。今日不爲仕進。卽爲牌招。何如。傳曰。允。
정조 9년
傳于趙鼎鎭曰。禮房承旨馳詣崇陵。奉審摘奸以來。
정조 9년
傳于李敬養曰。承旨與戶曹掌郞入侍。
정조 9년
假注書李敬五在外。代以柳光億爲假注書。
정조 9년
李祖承啓曰。注書金孝建病代。以前假注書李德鉉。仍察廳任。何如。傳曰。允。
정조 9년
以右副承旨柳焵牌不進罷職傳旨。傳于李敬養曰。只推。
정조 9년
傳于趙鼎鎭曰。奉審承旨入侍。
정조 9년
趙鼎鎭。以禮曹言啓曰。今番眞殿修改。推擇日官指名草記。以爲施賞之地事。命下矣。前後吉日。前監牧官池日賓。活人署別提金喜慶。兩日官。同時相議。推擇以入之意。敢啓。傳曰。池日賓金喜慶等。前後國役。效勞不些。自當鱗次收用。今番推擇。尤爲可嘉。爲先令該曹。優給米布。可也。
정조 9년
趙鼎鎭。以內醫院官員。以都提調提調意啓曰。年例燕貿唐藥材。依昨年磨鍊。別單書入之意。敢啓。傳曰。知道。
정조 9년
李祖承。以兵曹言啓曰。今八月十七日。武臣堂上朔試射日次。而國忌齋戒相値。不得爲之之意。敢啓。傳曰。知道。
정조 9년
金夢華。以刑曹言啓曰。今日動駕時。原春道高城居幼學權掄。擊錚於衛外故。取考其原情。則以爲渠之同姓九寸姪生萬兄弟。性稟凶頑。人皆畏懼。渠於丙申。遭父喪。丁酉遭母喪。而無以營葬。艱得鋤軍。使之耘水畓矣。成萬公然來奪水根。囑其兄生萬。持杖作變。先打器物。次及祭廳曰。生得如此之子。亦其父母之罪。破紙帳。碎神主。蹴下魂魄。足踏軒下。末乃加杖而去者。寧有如許不忍見不忍說之大變乎。乞報父母之讎云矣。語無倫脊。殆同狂譫。況於年久之後。有此肆然鳴金之擧。此等民習。不可習常處之。原情勿施。自臣曹。考律嚴勘。何如。傳曰。所謂權生萬。春間鞫獄辭連被逮。旋因證左不實。特命白放下送。而至於此事。眞有是也。渠以袒免之間。乃有此伐喪之擧者。論以法律。有關風化。不可以事在年久。仍以置之。此等訟理。亦當扶抑於强弱之際。狂譫從他狂譫。宜令一番明覈。分付道臣。各別嚴處。可也。
정조 9년
金夢華。以刑曹言啓曰。今日動駕時。洪忠道牙山居幼學元好恭。擊錚於衛外。故取考其原情。則以爲其父在夏。戊戌年。買得平澤野里坪雇馬堰於尹秉鉉。己亥年完築作畓。而本縣居權瑋。與柳省符同。稱以柳省先世賜牌。故其父呈官打量。柳省奸狀綻露退送。故不勝憤惋。方欲斥賣之際。宮房又求土地。故斥賣宮房矣。若眞箇校院田衆民畓。則屬之校院。分給衆民。可也。而權瑋等。何故。各自分執乎。文券來歷昭昭。使其父。得免盜賣之律云矣。戶曹所在該道査報。取來相考。則此堰之爲民畓。在夏之爲瞞賣。非但明白無疑。況日前所下戶曹草記批旨內。其父在夏。移送刑曹。依前草記刑推。價本盡數推給後。使之發配事傳敎。則在渠道理。固當備納之不暇。而敢出當刑僥倖之計。有此縱子呼籲之擧。節節粧撰。萬萬巧惡原情勿施。元好恭。自臣曹考律勘處。何如。傳曰。國有一分紀綱。幺麽賤孽。焉敢若是跳踉。本罪之外。卽此一事。尤係罔赦。不可以四件內事。尋常處之。元好恭。自本曹。嚴刑定配。至於在夏。則日前見恩彦君房手本。厥漢偸食千餘金。尙不還報爲辭。元手本。姑不啓下。此一款。問于該宮房。卽爲推給後。草記。大抵在夏之行惡。非止一二。待考訊限滿。更加嚴刑。依前判付。各別嚴覈得情。以懲日後。可也。
정조 9년
金夢華。以刑曹言啓曰。今日動駕時。通津居幼學李普顯。擊錚於衛外故。取考其原情。則以爲。渠等所居通津奉城面所伊浦顚流亭雲陽等地及高陽松山面內草島。泥生作畓處結卜。願屬永祐園事。上年擊錚。自禮曹。發關畿營。以爲打量修成冊上送。則通津官。偏聽奸吏金百鍊之言。張皇瞞報。而禮曹移文戶曹。考出免稅案。而兩邑泥生處。元無壽進宮折受之事。而崔雲柱等。假稱宮房。橫奪民田。雲柱等。繩以重律。結卜依願納屬云矣。以此非四件。至屑瑣之事。敢稱莫重之地。再次呼籲。極涉無嚴。原情勿施。其罪狀。自臣曹。考律嚴勘。何如。傳曰。允。
정조 9년
金夢華。以刑曹言啓曰。今日動駕時。慶尙道熊川居閑良金德恒。擊錚於衛外。故取考其原情。則以爲。本縣衙客劉達相。與吏房朱熀。締結行惡。通奸逆婢甲喜。紊亂事情。橫被陰禍者多。而一年之內。被杖而死者數人。縣民渙避者三百餘戶。錢貨見奪之數。亦爲屢千餘金。故呈議送於監營。則金海府使定査官矣。議送到付之間。本縣監身死。朱熀又爲新延吏房而上京故。衆民之冤莫洩。見奪之錢不推。其爲冤痛。當復如何。達相永興人也。非朱熀甲喜之指路暗囑。豈至此境乎。民人見奪之錢朱熀處。一一推給。劉達相朱熀甲喜等罪狀。依律處之云矣。敢以四件外事。肆然呼籲。極涉猥越。而況其本事。已經本道行査。尤可無論。原情勿施。其罪狀。自臣曹。考律勘處。何如。傳曰。逆婢潛奸之說。固不足取信。豈有是也。亦豈可任置。下送該道伯處。使之査治之意。分付。可也。
정조 9년
金夢華。以刑曹言啓曰。因本曹啓辭。兩漢之一邊上言。一邊擊錚。民習萬萬無嚴。各別嚴處。以懲日後事。命下矣。取考律文。則大明律詐僞條有曰。凡奏事上書。詐不以實者。杖一百徒三年。續大典詐冤條有曰。冒濫上言。事理重者。杖一百徒三年。新頒事目內。有曰。衛外擊錚。凡係猥濫。事理重者。施以遠配。名例云。二罪以上俱發。以重者論。依此律。從重論。遠配罪人金成才咸鏡道端川府。鄭歲宗平安道鐵山府。竝定配所。卽爲押送之意。敢啓。傳曰。知道。
정조 9년
刑曹啓目。西學書吏金重得等原情云云。渠旣自犯。終不直招。究厥情狀。尤爲巧惡。竝只更加嚴刑。期於取服。何如。判付啓。勿論率畜之虛實。以此供招。難以適從。卿等今番除拜。專爲此等事究覈。而及見啓目。未免含糊依違。此啓目勿施更良出意見。詳査後。論理啓聞爲良如敎。
정조 9년
行都承旨李敬養坐。左承旨趙鼎鎭坐。右承旨徐鼎修坐。左副承旨李祖承坐直。右副承旨柳焵坐。同副承旨金夢華坐直。注書金孝建病一員未差。假注書柳光億仕李德鉉仕直。事變假注書鄭冣行仕。
정조 9년
李祖承。以兵曹言啓曰。明日殿座時。別雲劍李命植。時無職名。依例口傳付軍職。何如。傳曰。允。
정조 9년
兵曹口傳政事。副司直單李命植。
정조 9년
李祖承。以訓鍊都監言啓曰。都監折受金川代土。以光賊籍沒田畓。本局判下河東三處田結。移給宗親府之意。敢啓。傳曰。知道。
정조 9년
李祖承。以訓鍊都監言啓曰。今八月十九日春塘臺殿座時。依兵曹節目。金虎門軍八十名。弘化門軍八十名。待標信除出。把摠鄭宅興。哨官李聖濂朴致彬率領。臺下馬路及各門分把。雜人一切嚴禁。而事畢後。還入直所之意。敢啓。傳曰。知道。
정조 9년
趙鼎鎭啓曰。文臣製述十九日爲之事。命下矣。處所。以何處爲之乎。敢稟。傳曰。明政殿爲之。
정조 9년
行都承旨李敬養坐。左承旨趙鼎鎭坐。右承旨徐鼎修坐。左副承旨李祖承坐。右副承旨柳焵坐直。同副承旨金夢華坐直。注書金孝建仕一員未差。假注書李德鉉仕直。事變假注書鄭冣行仕。
정조 9년
傳于李敬養曰。未下直閫帥守令。皆令明日辭朝。
정조 9년
傳于柳焵曰。坐直承旨。與試官監試官入侍。
정조 9년
吏曹口傳政事。以李升運爲監察。
정조 9년
李祖承。以兵曹言啓曰。宣傳官任屹。身病猝重。時月之內。無望供職。呈狀乞遞。侍衛緊任。不可久曠。今姑改差。何如。傳曰。允。
정조 9년
兵曹口傳政事。以李亨元爲宣傳官。趙濟魯成種仁爲文兼。
정조 9년
趙鼎鎭。以禮曹言啓曰。今此式年監試初試一所。設場於本曹矣。上直郞廳。依例朝房直宿之意。敢啓。傳曰。知道。
정조 9년
柳焵。以兵曹言啓曰。氷庫別提金百全。帳前呼不之委折。捉來査問事。命下矣。拿入百全。嚴加査問。則以爲本以卑微之類。得參魁科。至除正職。偏被國恩。日夜感祝。親臨試射之時。應射爲榮。名參射員。雖或求之。猶不可得。豈以當射之人。偃處不赴。以致呼不之境乎。家在彰義門外。而本庫書員。初不通報。漠未聞知。竟至於此。罪實難逭。伏地俟勘云。百全之呼不。雖由於該吏不報之致。而令下三日。渠豈有不聞之理。初夏旣參於射員。到今不赴之罪。不可不懲。令該府。拿問處之。至於該吏。則旣塡百全之名於捧甘中。又書納擧案。而蔑視官員。不卽通報者。極爲痛駭。亦令該曹另加嚴治。以爲懲他之道。何如。傳曰。允。
정조 9년
乙巳八月十九日卯時。上親臨明政殿文臣製述。詣春塘臺。專經武臣試射入侍時。行都承旨李敬養。左承旨趙鼎鎭。右承旨徐鼎修。左副承旨李祖承。右副承旨柳焵。同副承旨金夢華。假注書李德鉉。記注官承膺祚。記事官金鳳顯。檢校直閣徐龍輔。檢校待敎尹行任。以次侍立訖。上具翼善冠衮龍袍。乘輿出賓陽門。御明政殿。製述試官領敦寧鄭存謙。行副司直吳載純。吏曹參判沈豐之。副司直金宇鎭安聖彬洪仁浩金翊休。率應試人入。行四拜禮。以次陞殿進伏。上曰。監試官望。何不擬入乎。鼎鎭曰。監試試官望則獨堂。例不得擧行云矣。上曰。判書在外。參判參試。參議獨爲擧行。可也。特敎則似無妨矣。上命試官。持書題紙進前。載純豐之承命進伏。上命書書題訖。仍詣春塘臺。命書榻敎曰。赴試文兼改差。口傳差出。命書傳敎曰。監試初試。試官。二品竝擬。旣有數十年前前例云。試官中。在外代。更爲擬入。命書榻敎曰。試官尹勉升尹㬦在外代。改望以入。武臣試射訖。還內。諸臣以次退出。
정조 9년
乙巳八月十九日午時。上御誠正閣。承旨與來待諸臣入侍時。右承旨徐鼎修。左副承旨李祖承。弘文提學徐有隣。兵曹判書趙時俊。檢校直閣徐龍龍。一所試官金尙集趙弘鎭韓光植。監試官柳頤玄。二所試官沈豐之尹尙東成種仁。監試官高廷憲。記事官金孝建李崑秀尹行任。以次進伏訖。上曰。昨年秋。以慶科之故。有弛張之擧。而自是之後。科場淆雜。士習駭悖云。不可不更加申飭。且聞前例。曾有亞卿主試之事云。故特以卿等主試。須爲別般禁飭。無有雜亂之弊。近日早呈。亦爲痼弊。竝須知悉好矣。尙集等曰。前後飭敎截嚴。似不至如前淆亂。而至若換手。則難以一禁矣。命監試官進前。上曰。汝等窺蔡場屋。俾無攔入紛拏之患。而如不惕念。難免重勘矣。頤玄等俯伏而退。命時俊進前下敎曰。衛場所軍士。自兵曹定送。而收券及入門之時。奸僞之情。多從此輩。各別申飭好矣。仍命書傳敎曰。向見臺臣疏語。近聞筵臣陳白。士習之懈弛。今番爲尤甚云。此必年來因慶科設場。飭禁稍弛。弊復若前。而然日前申飭。出於先甲之意。而以今士習。難保其一遵朝令。俄已召見試官。監試官。有面飭者。如是而或有隨從之攔入者。或有試券之早呈者。又或入門數。與收券數。太相參差。則該所試官監試官。當以重律從事。儒生之犯科者。自有科場之律。竝令申喩。期於無犯。入門時。若能十分束濕。必無入場後現發之事。此則令政院。嚴飭禁亂官處。萬一現發於史官摘奸時。則當該禁亂官。亦當以科場律論。以此意。一體嚴飭。仍命退。諸臣以次退出。
정조 9년
行都承旨李敬養坐直。行左承旨李秉模未肅拜。右承旨趙鼎鎭病。左副承旨李祖承坐直。右副承旨柳焵坐。同副承旨金夢華坐。注書金孝建仕一員未差。假注書李德鉉仕直。事變假注書鄭冣行仕。
정조 9년
傳于李敬養曰。黃海監司黃海水使廣州府尹留待。
정조 9년
傳于柳焵曰。右承旨入侍。
정조 9년
備忘記。黃海監司嚴思晩下直。長弓一張。長箭一部。廣州府尹李義寬。黃海水使田翊顯下直。各長弓一張。長箭一部。片箭一部。筒兒一箇賜給。
정조 9년
傳子李敬養曰。經筵。取稟。自明日入之。
정조 9년
傳于李祖承曰。時囚。皆令明日捧供。
정조 9년
以禁府都囚徒。傳于李敬養曰。李象鼎放。趙衍德添載石數零星放。金百全放。
정조 9년
傳于李祖承曰。經筵自明日。取稟。玉堂在外及未肅拜人許遞。明日政差出。
정조 9년
傳于李祖承曰。一遞。廉防已伸矣。況向下傳敎。爲之卞釋。不啻諄複。而今又違牌。此大關分義。到今此承宣。無可言之處義。行左承旨李秉模。從重推考。更爲牌招。申飭行公。牌去來催促。
정조 9년
傳于李祖承曰。政官待明朝牌招開政。參判方在試所。許遞。明日政。參議擬入。
정조 9년
傳于李祖承曰。次對久未爲之。備局未及回啓公事草記。或啓目間。皆令明日回啓事。分付備郞。
정조 9년
傳于李敬養曰。一違再違。殆若期於必遞者然。此何分義。此何處義。日前傳敎之後。其爲淸脫。反有勝於遭罹之前。然而違傲。誠理會不得。況今夜漏已深。因一承宣去就。其將徹夜酬應乎。行左承旨李秉模爲先從重推考。更卽牌招。違牌勿爲呼望。
정조 9년
傳于李祖承曰。觀此刑曹啓目。巫女之學內率置。似有風聞之爽誤。而身爲齋生。旣聞學內有此事。則無論虛實之如何。但當付之法府。以待査處決末。況庠舍。亦非用杖之地。則捽曳府吏。亂打府隷。似此學儒。貽辱章甫。誠不少。然事實與當初所料稍間。處分亦宜有區別。學儒中首倡人。勿限年停擧。參見人限三年停擧。以此以彼。學儒之駭擧。無非學隷之所慫慂。依啓目。各別重治之意。分付本館該曹。
정조 9년
傳于李敬養曰。今聞政院査奏之言。二所擧行。自入門時。至收卷後。事事無非不成說。殆若一反筵敎。不欲遵承者然。寧有如許事理。比諸一所場中。其整齊與否。遵令勤慢。不可同日而語。至於擧案之或捧或不捧。隨從人之攔入。空名紙之不禁。試券之早捧。無非不事事之致。而入門不考照訖帖。不捧照訖講。亦不及於一所。況主掌官。禁亂官等所爲之疎忽。不一而足。部官又何不眼同申飭乎。此等試官。將焉用哉。若此而安望考試之秉公。二所試官監試官禁亂官。主掌官等。當處分。爲先姓名自首草記。卽爲分付二所試官處。筵中面飭。果何如。今朝又令承宣。書送筵敎。則試官等之初不動念致察。徒以紛聒爲事。二所事。誠萬萬無狀矣。其委折。爲先據實草記。
정조 9년
傳于李敬養曰。今番試所。一所擧行。勝於二所云。卿等奉法之誠勤。予甚嘉尙。二所試官以下。方欲處分。卿等益加惕念早呈之券。勿置高等。紙品書體之過厚涉疑者。卿等亦必審諒。勿取終場之入門前。以此意。卿等預爲曉諭赴試諸生處事。分付一所試官處。
정조 9년
李敬養。以大典通編監印廳言啓曰。大典通編刻役。今已告訖矣。卷首日前內入之若干張。足可分排於京工。則西關上來匠手。所當卽爲下送而在前寶鑑訖役後。鄕刻手還歸者。自上特軫其勞苦。令戶兵曹。量給其路資米錢矣。今亦依此例擧行。何如。傳曰。允。下去後。亦令本道。從厚施賞後狀聞事分付。
정조 9년
李祖承。以奉常寺都提調提調言啓曰。東籍親耕田所種皮黍打作。則所出爲一石五斗。皮粘粟打作則所出。爲一石七斗。皮稷打作則所出。爲三石十斗之意。敢啓。傳曰。知道。
정조 9년
金夢華。以戶曹言啓曰。因兵曹草記。拱北門西邊外宮墻頹圮處。改築吉日。令日官推擇。則今月二十二日辰時爲吉云。分付紫門監。以此日時。使之改築。而亦令本曹郞廳。眼同擧行。何如。傳曰。知道。
정조 9년
金夢華。以戶曹言啓曰。因兵曹草記。敦化門東邊水門左邊鐵箭。弘文館西邊水門右邊鐵箭。曜金門南水閣東邊環鐵。折傷之代。申飭改造。纔已完畢故。修改吉日。令日官推擇。則今月二十二日辰時爲吉云。以此日時修改。何如。傳曰。知道。
정조 9년
李祖承。以禁衛營言啓曰。本營軍色從事官徐瀅修。身病沈重。勢難察任。改差。何如。傳曰。知道。
정조 9년
李祖承。以刑曹言啓曰。因戶曹草記。元在夏李意亨。盜賣民畓於恩彦君房。移送刑曹。依前草記刑推。價本盡數推給後。使之發配事批下。又因在夏子好恭擊錚。曹草記批旨內。國有一分紀綱。幺麽賤孽。焉敢若是跳踉。元好恭嚴刑定配。至於在夏則日前見恩彦君房手本。厥漢偸食千餘金。尙不還報爲辭此一款。問于該宮房。卽爲推給後。草記。大抵在夏之行惡。非止一二。待拷訊限。更加嚴刑。嚴覈得情。以懲日後事。命下矣。依傳敎。罪人元好恭嚴刑一次。定配於咸鏡道永興府。卽爲押送。元在夏李意亨等。竝爲嚴囚後。其盜賣價本數爻。諸處行惡節次。嚴訊推問。則在夏以爲。平澤野里坪雇馬堰十石落民畓。果爲捧價。斥賣於宮房。而原價三百兩。日前已爲備納於該宮。至於諸處行惡一款。實爲曖昧云。意亨以爲。禮山綠野坪洑價二百兩外。無加捧之事。亦無行惡之事云故。該宮任車春大招問。則以爲平澤雇馬堰十石落。給價三百兩。買得於元在夏。而價本已爲畢捧。其外牟堰十石落。給價二百兩。買得於本邑民人處。雇馬堰南邊堰四石落。浦浌處。給價二百兩。買得於南陽尹哥。禮山綠野坪洑。則因李意亨來告。自宮辦出八百兩。送宮差完築。而及其秋成。洑民等。背約不給故。所費八百兩。欲推意亨。而實無徵捧之道。洑庫欲以八百兩折價買得。則意亨以爲。近萬兩成築之洑。八百兩斥賣。實爲冤抑云。故二百兩加給於意亨。而大抵洑民。坐受其利。本宮則八百兩空失。誠是是外。各處價本。發關收捧云矣。元在夏則三百兩雖已備納。而行惡節次。終不直告。依下敎。待拷訊限。加刑後。考律定配。李意亨則當捧價本。尙未準捧。待其二百兩畢納後發配。而此外未收殺諸處宮任所告中。平澤民人等處二百兩。及南陽尹哥處二百兩。旣是給價買得者。一一査實。徵捧上送之意。分付各該道臣。至於禮山築洑時所入八百兩。無他指徵之處。而當初陳告。旣是李意亨。則一體督捧於意亨處。何如。傳曰。允。民人等處。不必推尋。此一款置之。可也。
정조 9년
柳焵。以刑曹言啓曰。因本曹啓辭。猥濫擊錚罪人李普顯。考律嚴勘事。命下矣。新頒事目內。非四件衛外擊錚。凡係猥濫者。杖一百徒三年。李普顯依此律。決杖一百後。洪忠道恩津縣徒三年定配。卽爲押送。何如。傳曰。允。
정조 9년
柳焵。以義禁府言啓曰。洪忠監司李得信狀啓。據戶曹粘目內。海南前縣監李民秀。洪州前牧使權等。拿來憑閱處之事。傳旨。啓下矣。李民秀自任所。時未上來云。發遣府羅將拿來。權。以廣州府尹。亦在任所云。依例發遣府書吏。交代後拿來。何如。傳曰。允。
정조 9년
副修撰金履鏞疏曰。伏以。祗謁園寢。孝思克伸。親上宮儀。盛禮載擧。臣民之懽。大小惟均。仍伏念臣。自來病狀。豈有冒膺三司之望。而聖恩偏重。天點每勤。臣感激鴻私。間或一再承命。而病情之劇歇無常。榮衛之癃痼轉深。則坐違恩召。甘犯逋慢。亦已屢矣。薄罷旋敍。收錄如舊。迺者見職之除命。又下於杜門悚蹙之際。臣感惶靡措。冒昧出肅。粗伸義分。而日來新涼。朝晝異候。痰益盛而語益澁。氣愈眩而神愈瞀。尋常跬步之間。亦多顚跌之慮。則況今法講頻開。登筵在卽。以此貌樣。挾冊趨走。尤無可望。伏乞天地父母。諒臣憐臣。亟遞臣所帶之職。俾得以安意調治。千萬幸甚。臣於丐免之章。不宜贅及。而憂憤所激。有不容泯默者。玆敢附陳。惟聖明垂察焉。嗚呼。國運不幸。亂逆層生。自丙丁八九年。窮天極地之變。愈出而愈奇。凡今環東土數千里含生之倫。孰不疾首痛骨。繼之以沬血飮泣。而其奈梟性難化。獍腸莫變。今春鞫獄之至凶至憯。又何忍言哉。尙何忍聞哉。常理難諶。而夏賊疊出於一門。戾氣不息。而适變復踵於百載。和應勸成之惡。有過自呈之凶書。綢繆醞釀之謀。殆甚已發之毒鋒。則迨其未鋤之前。爲國家隱憂也。果何如也。幸賴邦籙靈長駭機早露。凶謀無辭自服。王章次第得行。雖可謂輿憤之小洩。而然其治與之律。劓殄之典。尙多未擧。三司之啓。徒作生毛之紙。九重之聽。逾邈乾斷之廓。不審殿下以爲巨魁之旣誅而已安已平。無復可憂者耶。指期稱兵之賊。詎不若适雲而終靳比例之刑。詬天罵日之凶。無減於夏賊而反稽已行之典。出財參謀之賊。只止誅身。挾邪圖凶之惡。未聞瀦澤。或徑斃梟示而視若尋常罪囚。或酌處散配而無異等閑干連。則伏莽之憂。滋蔓之患。將不知至於何境。而惟殿下。過存鎭安之戒。一施寬貸之政。臣愚死罪。竊以爲從前太寬之失。有以致今日之變。而今日太寬之失。不能無嗣後之慮矣。古語曰。凶殘悖逆。性已頑定。誠非善化所能移也。試殿下歷思前日之治逆。豈可曰善化之不足。而有此亂逆之層生耶。以殿下炳幾之明。想亦俯諒於此矣。伏願亟加三思。凡於諸臣之請。事係懲討者。則竝賜兪音。罔俾逆孽以遺後患焉。臣於黃泰熙。爲其祖鳴冤之事。尤萬萬痛惋。噫。彼翼再當日負犯。果何等至重也。名載丹書。罪成鐵案。而諉以歲月之稍久。潛生僥倖之濫計。乃敢肆然伸理。至煩天聽。世道之變。孰甚於此。臣伏讀聖敎下者。辭旨截嚴。懼夫忠逆之或混。義理之或晦。繼以處分明正。臣不覺攢手欽仰。而第此逆徒之生心。亦豈無所自而然也。此莫非近日討逆不嚴之故。而吳始壽復官之擧。亦是已。噫嘻。痛矣。始壽之窮凶情節。可勝言哉。上有庚申之獄案下。有諸臣之辨疏。則其爲極惡大憝。自不待今人之更事懲討。已無容後來之遽議伸雪。而乃如吳錫忠之無嚴放恣者。謂天聽。可以欺蔽也。謂大案。可以漫漶也。變幻本事。粧撰巧舌。指有謂無。以虛爲實。聾瞽大臣之耳目。致有循例覆奏之擧。噫嘻。痛矣。此國家刑政。豈少故也哉。惟彼變亂之說。向於臣族第禮曹判書臣金履素聯名之疏。辨之已詳。前後事實。段段可考。一言蔽之曰。誣辱之逆。始壽之莫可逭也。躗言之證。乾學之不足徵也。臣之外曾祖故判書臣申晸之奉使卞誣也。躬詣禮部。捉入孝禮。嚴問其事實。則孝禮乃自囊中。出一小紙。旣臣强云云之說。而始壽之所自做。以緖孝禮者也。此則其時入燕諸人之所共目覩。而臣於家庭之間。見於文字者。不啻丁寧。則於此一款。始壽之自倡凶言。巧僞憯慝之狀。昭不可掩。且以乾學文集言之。乾學非別人。卽丙寅咨文所製者。而所謂咨文。旣出於始壽倡言後十餘年。則此何足爲證。而始壽誣國之逆。益無所逃矣。何罪之可疑。何言之可訟乎。歲在久遠。事或未燭。則當初獻議之命。實出愼重之念。而惜乎爲大臣者。不能廣考消詳以對揚聖意。但憑自明之悖說。後出之嫚書。使百年鐵定之案。一朝遽翻。則其爲累聖明大矣。寧不慨然。昨秋大僚之筵奏也。殿下之洞悉顚末。尤無餘蘊。雖已處分之已定。難於變改。旣又許參考鞫案。則竊庶幾反汗之音。卽在非久。而顒俟經年。尙靳判下之命。臣敢不知聖意。終以處分之屢更爲難耶。聖鑑容。或未盡燭。則始雖寬典之遽施。公案自有所難改。則終宜成命之復寢。此爲日月之更。而在聖明。益有光矣。豈以殿下之明聖。不曾念及耶。始壽之情犯。謂或可恕則已。不然而若靳揮廓之斷。反有因循之嘆。則無怪其逆種之覬覦。而國綱之陵夷也。此豈不大可懼大可憂者乎。臣高祖文忠公壽恒之被禍也。彼輩以此賊事。爲搆罪之一大端。則是獄之翻覆與奪。而臣祖之屈伸枉直。亦隨以判焉。臣之私心痛迫。豈有可量。而爲國家憤恨方深。則私情又奚可論也。臣之深憂。每竊於殿下之治逆以寬。而今者泰熙之出。尤可驗馴致之有由。此臣所以歷擧仰陳。冀爲警咳之萬一者也。伏願殿下。惕然改圖。先於始壽復官之命。亟令勿施之命。以絶凶徒之奸萌。仍命有司。刑配吳錫忠。以正疑惑眩亂之罪。則從今以往。庶無忠逆混淆之嘆。而亦庶無義理之晦塞矣。惟殿下念之哉。答曰。省疏具悉。他批悉諭。爾其勿辭察職。
정조 9년
乙巳八月二十日辰時。上御重熙堂。承旨入侍時。右承旨徐鼎修。記事官金孝建。記注官金健修尹行任。以次進伏訖。上命書傳敎曰。右承旨許遞。上曰。海州水災。何如云耶。鼎修曰。暴雨夜下。人家漂沒。所見慘然云矣。命退。承史以次退出。
정조 9년
乙巳八月二十日午時。上御誠正閣。右副承旨入侍時。右副承旨柳焵。假注書李德鉉。記事官金鳳顯尹行任。以次進伏訖。上命同副承旨。與黃海監司水使。廣州府尹入侍。賤臣承命出。與同副承旨金夢華。黃海監司嚴思晩。水使田翊顯。廣州府尹李義寬偕入進伏。上命黃海監司進前曰。方面之任。孰非不重。而今番則便同特簡。下去勉力爲之。海州之民。偏被水災。不能安所云。其安集之道。專在方伯迎送之節。使之十分節省。以除民弊。可也。翊顯進前。奏職姓名。上曰。下去善爲之。義寬進前。奏職姓名。上曰。保障重地。下去勉力爲之。仍命宣諭柳焵。承命宣諭訖。命退。諸臣以次退出。
정조 9년
乙巳八月二十日酉時。上御重熙堂。坐直承旨入侍時。左副承旨李祖承。假注書李德鉉。記事官金鳳顯尹行任。以次進伏訖。上命書傳敎曰。今十六日日次儒生試取。因監試隔日。雖命停止。適値遐方儒生觀光之時。兼欲因此勸奬。昨日特下御題。居齋生。泮居鄕儒。使之應製矣。今日則監試相値。未及頒賞。賦表次上以上入格人。當施賞。明日大司成率領來待。命退。承史以次退出。
정조 9년
行都承旨鄭宇淳未肅拜。左承旨趙鼎鎭坐。右承旨李祖承坐。左副承旨徐龍輔坐直。右副承旨柳焵坐。同副承旨金夢華坐直。注書金孝建仕一員未差。假注書李德鉉仕直。事變假注書鄭冣行仕。
정조 9년
傳于徐龍輔曰。軍上房承旨入侍。
정조 9년
傳于徐龍輔曰。文任持應製儒生比較試券入侍。
정조 9년
以戶曹越俸人員單子。傳于金夢華曰。一竝蕩滌。
정조 9년
有政。吏批。判書徐浩修在外未肅拜。參判未差。參議黃昇源進。左副承旨李祖承進啓曰。判書徐浩修在外未肅拜。參判未差。小臣獨政未安。何以爲之。敢稟。傳曰。只出緊任。以李敬養爲吏曹參判。尹㬦爲副應敎。權裕爲校理。尹序東爲副校理。甕津府使單田翊顯。李謙煥爲刑曹參議。尹煜爲司宰僉正。李禹道爲監察。鄭來成爲典籍。洪配浩爲掌苑別提。
정조 9년
兵批。判書趙時俊病。參判李度默入直進。參議柳誼病。參知李夔病。同副承旨金夢華進。護軍單任屹。副司直單鄭趾煥。
정조 9년
柳焵啓曰。知事具善復。行副司直徐有大。永祐園築堤處奉審後。有稟達事。來待矣。傳曰。入侍。
정조 9년
金夢華。以二所試官言啓曰。今日儒生入門。爲五千四百九十三人。而收券數則爲五千六百二十張。今以收券數。較之於入門數。則加數爲一百二十七張。且限後試券。爲二十五張矣。收券數之反加於入門數。事未前有。臣等不能檢飭之失。不勝惶恐。而入門官。不善照察。致此相左。令該府拿問處之。何如。傳曰。允。卿等所爲。極爲駭然。只稱惶恐。不言待罪。何也。場內之事。監試官主之。亦豈無不飭之罪。卿等及監試官。事過後。下義禁府推考。以此爲先知悉。可也。
정조 9년
傳于金夢華曰。一所則收券單子。尙今不入來。可謂古法復見。而二所之午前收券。擧案又不捧。試官所爲。極爲無據。朝令不遵。如此考試。必當不公。今番萬一以不實才。冒濫高占。則監試官行私而然。爲先收券太早委折。令二所。據實草記。
정조 9년
金夢華。以二所試官言啓曰。臣等承命掌試。奉行無狀。至伏承指名現告。據實草記之命。臣等聚首惶懍。罔知攸措。臣等於昨日筵席。親承聖諭。隨事指敎。不啻丁寧。今朝又伏承所下筵敎。極其嚴裁。則臣等雖甚愚迷。豈敢不殫心竭誠。思效萬一。而祗緣臣等智慮未周。檢飭失宜。儒生入門之前。非不各別曉諭。而終不能使之整齊。懸題之前。又以盡意。晩呈之意。申申布告。而畢竟則亦未免早捧擧案。則錯雜而不得盡收。隨從則攔入而未果摘發。至於空名紙之任其持入。照訖帖之不爲考講。部官之不使眼同。節節乖當。事事失職。一則臣等之罪。二則臣等之罪。伏地戰恐。恭俟鈇鉞之誅。試官臣沈豐之。臣尹尙東。臣成種仁。監試官臣高廷憲。禁亂官臣兪漢絅等。謹遵聖旨。自首現告之意。敢啓。傳曰。知道。兩所試官。均承筵敎。同在試場。而昨日擧行勤慢。不啻判異。此卿等於遵朝令。畏國法之心。不若他所而然。似此微事。如是僨誤。拔例差遣之意。果安在哉。許多罪過。雖皆一一自首。其爲越禁于科則一也。不可以卿等之首實。置而不論。卿等爲先罷職監試官。亦不可禁推而止。令該府拿問重勘。禁亂官更觀明日擧行。亦當依初下敎。別樣重勘。以此分付。雖以擧案及收券事言之。一所則收券單子翌朝始呈。擧案冊子。至滿一大籠。而卿所則早早許捧。已誑多士。擧案亦不收捧。卽此。可見卿等擧措之乖當。此委折。亦爲首實草記。可也。
정조 9년
李祖承。以二所試官言啓曰。早早許捧。已誑多士。擧案亦不收捧。卽此。可見卿等擧措之乖當。此委折。亦爲首實草記事。命下矣。臣等惶蹙罔措之中。又伏承嚴敎。孤負委寄。罪合萬殞。早捧委折。俄者草記。已爲陳達。而擧案一款。臣等昨果嚴飭於禁亂官及四館等處。雖未能一一盡捧。所捧擧案。則乃爲二籠。而皆是片片小紙倉卒之際未能周思。不敢以所盛之籠。入送政院。更以冊子移謄以入。此莫非臣等不善擧行之罪。伏地震悸。不知攸達。惶恐。敢啓。傳曰。知道。
정조 9년
金夢華。以漢城府言啓曰。昨年獻民數時。濟州三邑民數。未及上來故。待其上來。追後添錄之意。草記蒙允矣。今始上來。獻民數冊中。添錄以入之意。敢啓。傳曰。知道。
정조 9년
義禁府啓目。禮山縣監趙時種原情云云。傳旨內辭緣。泛稱遲晩。刑推得情。何如。判付啓。特敎口招之下。渠焉敢如是漫漶。此供辭勿施。後坐起時。更良捧供爲良如敎。
정조 9년
義禁府啓目。二所入門官成均館學錄朴暉原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 9년
義禁府啓目。西學訓導李聖輪原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 9년
義禁府啓目。前典籍許晪矣。文臣製述時。無緣不參。依定式推考。罪笞五十收贖。解見任別敍。私罪啓。奉敎依允爲旀。功減一等爲良如敎。
정조 9년
領敦寧府事鄭存謙。判中樞府事李福源箚曰。伏以。臣等卽伏見修撰金履鏞上疏。以臣等之昨秋獻議。大加非斥。臣等之因此事。自速評駁。亦旣屢矣。區區慙悚之意。已悉於向來聯籲。而今又經幄之章。峻發於經年之後。公議久愈拂鬱。情踪轉益危蹙。聾瞽之譏。固所愧服。而至於國綱之陵夷。逆種之覬覦。亦以爲職此之由。則臣等之罪。於是乎萬殞而不足贖矣。惶懍之極。短箚聯引。伏乞聖明。亟降重譴。以謝公議。以安私心焉。取進止。答曰。省箚具悉卿等之懇。所辭無已太過。卿等安心勿辭。卽起視事。仍傳曰。此批答。遣史官。傳諭于鄭領敦寧。李判府事。
정조 9년
刑曹啓目粘。交河前郡守兪漢敦緘辭照律云云。兪漢敦罪狀乙良。右律以施行。何如。判付啓。依此律施行爲有矣。功議各減一等爲良如敎。
정조 9년
刑曹啓目粘。永興府使趙英鎭等緘辭云云。向前趙英鎭等罪狀乙良。右律以施行。何如。判付啓。依此律施行爲有矣。趙英鎭段。功議各減一等爲旀。鄭益祚閔慶世曺命楫等段。功減一等爲良如敎。